Familie deurentyd bankvas agter Koekie | Netwerk24
Familie deurentyd bankvas agter Koekie
Deur Charné Kemp 20 Maart 2018 20:39
Philip Botha en sy ma, Koekie Botha Dinsdag in Kimberley nadat sy drie jaar korrektiewe toesig weens die moord op haar man opgelê is. Foto: Charné Kemp
In die ses jaar waarin Koekie Botha (68) van die moord op haar man Nico Botha buite Britstown in die Noord-Kaap aangekla, skuldig bevind en gevonnis is, het haar seun, Philip Botha, bankvas agter haar in die hofsaal gesit.
Op vorige kere het ander gesinslede en selfs haar skoonfamilie haar ondersteun.
Botha is Dinsdag in die hooggeregshof in Kimberley tot drie jaar korrektiewe toesig, wat 'n jaar huisarres insluit, gevonnis.
Botha is in 2015 daaraan skuldig bevind dat sy Nico, 'n welgestelde bokteler, in 2010 twee keer in die kop in hul slaapkamer op die plaas Kareehoek buite Britstown geskiet het.
Destyds is aangevoer dat hy sy eie lewe geneem het.
Die appèlhof in Bloemfontein het in 2017 die skuldigbevinding gehandhaaf, maar bevind dat die vonnis van 12 jaar gevangenisstraf nie geskik is nie. Korrektiewe toesig moet eerder oorweeg word.
Botha het drie kinders, Philip, Loami Knox en Loudine Bylevelt by Nico gehad. Haar kinders uit haar vorige huwelik is Pieter en Nannie van Zyl.
Koekie Botha word deur haar skoondogter Ananda van Zyl ondersteun. Foto: Emile Hendricks
Philip sê die gesin en familie het deurgaans agter sy ma gestaan, al was daar aanvanklik tweespalt. Philip sê hy glo steeds sy ma is onskuldig.
"Ons is dankbaar dat sy nie tronk toe gaan nie. Ons kan nou vorentoe kyk. Dit is nou afgehandel.
"Die vernedering om my ma se gesig in die koerant te sien, is ook verby. Dit was vir niemand lekker nie.
"Ek wil nie weer die binnekant van 'n hof sien nie. Ons moes aanpas by onverwagte wendinge waaroor ons nie beheer gehad het nie
Koekie Botha en haar seun Philip Botha stap in 2014 met dokumente na die hofgebou in De Aar. Foto: Emile Hendricks
" 'n Mens leer om aan te pas en geduldig te word. Die reg gaan sy eie gang.
"Geloof het die familie gedra en ons het mekaar gehad om op te steun."
Hy sê dit was nie moeilik om sy ma in die hof te ondersteun nie, al bly hy in Philipstown, wat meer as twee uur se ry van Kimberley af is.
"Die afstande is nie onoorkombaar nie. Ek moes net planne met my boerdery maak. Gelukkig maak moderne tegnologie soos selfone dit makliker.